Oct 08,2017
టెలికాం సేవలకు ఇకపై 'టాటా'!
న్యూఢిల్లీ: టెలికమ్యూనికేషన్ల సేవల నుంచి టాటా టెలికాం సంస్థను తప్పించాలని టాటా గ్రూపు నిర్ణయించింది. నష్టాల్లో కొనసాగలేక తన 21 ఏళ్ల వైర్‌లెస్‌ ఫోన్‌ సర్వీసు వెంచర్‌కు స్వస్తి చెప్పనున్నట్లు టాటా గ్రూప్‌ ప్రభుత్వానికి సమాచారం ఇచ్చింది. ఇందుకోసం డిపార్ట్‌మెంట్‌ ఆఫ్‌ టెలికమ్యూనికేషన్‌ (డీవోటీ) అధికారులను సంప్రదించింది. ఈ విషయమై టాటా గ్రూప్‌ చీఫ్‌ ఫైనాన్సియల్‌ ఆఫీసర్‌ సౌరభ్‌ అగర్వాల్‌, టాటా టెలిసర్వీసస్‌ మేనేజింగ్‌ డైరెక్టర్‌ ఎన్‌ శ్రీనాథ్‌, ఇతర ఎగ్జిక్యూటివ్‌లు టెలికాం శాఖ అధికారులతో చర్చలు జరిపారు. గంటన్నరకు పైగా అధికారులతో టాటా గ్రూప్‌ ప్రతినిధులు చర్చలు జరిపారు. ప్రస్తుతం తాము కలిగి ఉన్న స్పెక్ట్రమ్‌ను విక్రయించాలని భావిస్తున్నట్టు పేర్కొన్నారు. వైర్‌లెస్‌ వ్యాపారాలను మూసివేయాలని యోచిస్తున్నట్టుగా తెలిపారు. దేశంలో టాటా టెలి సర్వీసస్‌కు 19 సర్కిళ్లలో కార్యకలాపాలు నిర్వహిస్తోంది. 149 ఏళ్ల టాటా గ్రూప్‌ చరిత్రలో తొలిసారి ఒక అతిపెద్ద సంస్థ మూతపడటం ఇదే మొదటిసారి. ఈ కంపెనీ తొలుత 1996లో ల్యాండ్‌లైన్‌ సేవలను ప్రారంభించింది. 2002లో సీడీఎంఏ సేవలను అందుబాటులోకి తెచ్చినప్పటికీ విజయవంతం కాలేకపోయింది. 2008లో జపాన్‌కు చెందిన ఎన్‌టీటీ డొకొమోతో భాగస్వామ్యం కుదుర్చుకు.. ఆ కంపెనీ వద్ద రూ.14000 కోట్లు తీసుకుని 26 శాతం వాటాను అందించింది. 2009లో టెలికాం రంగంలోనే తొలిసారి సెకన్‌కు పైసా ఆఫర్‌ను ప్రవేశపెట్టి అందరి దృష్టిని ఆకర్షించింది. అదే విధంగా 2010లో దేశంలో తొలిసారి 3జి సేవలను అందుబాటులోకి తెచ్చిన ఘనత కూడా ఈ కంపెనీదే.
మీ స్నేహితులకు రికమెండ్ చెయ్యండి